**Rock Dust Roller Ski Race - Kilpailuohje**

**Yleisesti kilpailusta.** Rock Dust Roller Ski Race on ensisijaisesti hyvänmielen kisailutapahtuma, eikä virallinen rullahiihtokilpailu, sillä kisareittinä toimivat kivituhkapintaiset ulkoilutiet. Kilpailijoiden on huomioitava kilpailusuoritusta tehdessään kilpailun aikana kilpailureitillä tapahtuva muu kevyt liikenne sekä reitin yleisesti vaihteleva kunto. Reitillä on pehmeitä kohtia, joissa rullasukset saattavat äkillisesti tökätä. Kilpailijat eivät ole vakuutettuja kilpailutapahtumassa kilpailunjärjestäjän puolesta.

**Kilpailupaikka** on Pohjois-Helsingissä Kuusmiehentien pohjoispuolella. Virallinen osoite on Pakilantie 124. Paikalle pääsee sekä omalla autolla että HSL:n busseilla 66 ja 560.

**Pysäköintialue** on Kuusmiehentie 66:n kohdalla sijaitseva alue lähinnä Paloheinän ulkoilumajaa. Pakilantie 124:n kohdalla on lisäksi maksullinen Paloheinän jäähallin pysäköintialue (1 € / 3 h, seuraavat tunnit 0,5 € / tunti).

**Pukuhuoneet ja WC:t.** Pukuhuoneet ja WC:t sijaitsevat Paloheinän ulkoilumajalla, joka on tiilirakennus kilpailualueen länsilaidalla. Ulkoilumaja avautuu klo 10:00. Lisäksi pyydetään huomioimaan, että ulkoilumaja on kaikille avoin ja siellä palvelee kahvio.

**Kilpailukanslia** sijaitsee Pakilan Vedon majalla, joka on punainen ”mökki” ulkoilumajan ja jäähallin välissä. Kilpailukanslia avataan klo 8.30.

**Kilpailunumerot** annetaan kansliasta. Kilpailu­numero palautetaan maalialueella sijaitsevaan mehupisteeseen heti kilpailusuorituksen jälkeen. Palauttamattomista numeroliiveistä lähetämme laskun kilpailijan edustamalle seuralle tai seuran puuttuessa suoraan kilpailijalle itselleen.

**Rullasuksien jakaminen**. Kilpasarjoissa käytetään Marwen toimittamia rullasuksia (nnn-siteet). Kilpailunjärjestäjä varaa oikeuden jakaa Marwen rullasuksia (nnn-siteet) myös kuntosarjoihin, mikäli niitä jää yli kilpasarjoista.

Rullasukset kilpasarjaan jaetaan:

Rullasukset jaetaan kilpailukansliasta kilpailunumeron noudon yhteydessä.

Jaetut rullasukset palautetaan kilpailusuorituksen jälkeen:

Jaetut rullasukset palautetaan kilpailusuorituksen jälkeen maalialueella sijaitsevaan mehupisteeseen, samaan paikkaan kuin numeroliivit. Palauttamattomista rullasuksista lähetämme laskun kilpailijan edustamalle seuralle tai seuran puuttuessa suoraan kilpailijalle itselleen.

**Kypäräpakko.** Kypärän käyttö (pyöräilykypärä) on pakollista kaikissa sarjoissa. Kilpailunjärjestäjä suosittelee myös polvi- ja kyynärsuojien sekä etenkin suojalasien (urheilulasit) käyttöä kilpailijoiden oman harkinnan mukaan.

**Lähtöpaikka** on Paloheinän ulkoilumajan läheisyydessä asfalttipohjaisella tiellä. Lähdöt tapahtuvat klo 10 alkaen numerojärjestyksessä pareittain kolmenkymmenen sekunnin välein. Hiihtotapa on perinteinenkaikissa sarjoissa. Lähtöä odottavat kilpailijat saavat suorittaa verryttelyä varsinaisella kilpailureitillä. Verryttelijöiden on kuitenkin huomioitava reitillä kilpailusuoritustaan tekevät kilpailijat. Lähtö- ja maalialue on suljettu muilta kuin kilpailusuoritustaan tekeviltä kilpailijoilta.

**Kilpailuradat:** Käytössä ovat 2 km:n, 5 km:n ja 7,5 km:n kivituhkapintaiset reitit. Reitit kulkevat täysin yleisillä ulkoiluteillä, eikä reittiä ole suljettu muilta mahdollisilta liikkujilta. Matkat on merkitty kilpailukutsuun ja lähtölistoihin. Lähtö ja maali on merkitty Pakilan Vedon sulkaviirillä. 2 km ja 5 km kierretään yhtenä lenkkinä. Muut matkat kierretään mainitussa järjestyksessä seuraavasti: 10 km = 2 x 5 km. 20 km = 2 x 7,5 km + 5 km. 30 km = 4 x 7,5 km.

**Huomioitavaa reitistä.** Reitillä on pehmeitä kohtia, jossa rullasukset saattavat äkillisesti tökätä pysähtyen. Kilpailunjärjestäjä merkitsee nauhoin ja merkkikartioin kriittisimpinä pitämänsä tällaiset reitinkohdat ja suosittelee kilpailijoiden hiljentävän vauhtiaan, (esimerkiksi vuorohiihtoa tasatyönnön sijaan), näissä kohdissa oman turvallisuutensa takia. Kilpailijoiden on huomattava, etteivät järjestäjän merkitsemät kohdat ole ainoita mahdollisia pehmeitä ja vaikeita reitinosia.

**Juomapiste kilpailun aikana.** Reitillä on kilpailunjärjestäjän puolesta yksi juomapiste, joka sijaitsee lähtö- ja maalialueen läheisyydessä uudelle kierrokselle mentäessä. Kilpailijoita saa vapaasti juottaa reitin varrella. Juottajan pitää kuitenkin olla paikallaan kilpailijalle juomaa antaessaan. Juottaminen on kielletty lähtö- ja maalialueella.

**Ensiapu reitillä.** Ensiapuvälinein varautuneita toimitsijoita on reitin varrella lähtö- ja maalialueella, Pitkäkosken käännöksessä ja Niskalan käännöksessä. Vakavissa onnettomuuksissa on soitettava yleiseen hätänumeroon.

**Keskeyttäminen** on ilmoitettava ajanottoon, joka sijaitsee lähtö-/maalialueella.

**Tulokset** tulevat aluksi epäviralliselle tulostaululle ajanottopaikan läheisyyteen. Tulokset julkaistaan tällä sivulla kilpailun päätyttyä.

**Palkintojen jako:** Pidetään Paloheinän ulkoilumajan edustalla. Alle 16v 2km sarjassa palkitaan kaikki maaliin tulleet. Alle 16v 5km sarjassa palkitaan 5 parasta M ja N sarjalaista. Alle 16v sarjassa 10km palkitaan 3 parasta M ja N sarjalaista. M/N 30 km:n kisasarjoissa palkitaan 3 parasta. Kuntosarjoissa 10 km ja 20 km palkinnot arvotaan maaliin tulleiden kesken. Palkinnot jaetaan kunkin sarjan tulosten valmistuttua ja protestiajan umpeuduttua. Palkintojenjaon etenemisestä tiedotetaan kuulutuksin.